– Nordlyset gjør mørketiden om til noe positivt. Det blir noe å se frem til, sier Harald Albrigtsen.

Til daglig jobber han som TV-fotograf for NRK i Tromsø. Mye av fritiden om vinteren bruker han til å filme og fotografere nordlyset.

Forleden var han ute for å dyrke hobbyen sin på Kvaløya utenfor Tromsø, også da utstyrt med kamera.

Da fanget han et eksepsjonelt fargespill på himmelen, mens noen reinsdyr sto og beitet. Videoen ser du øverst i artikkelen, og er filmet i «real time», det vil si at det er en vanlig film, og ikke en såkalt timelapse, der flere stillbilder settes sammen for å lage en video.

Dette er mulig med videokameraer som tåler å filme under forhold med veldig lite lys.

– Man ser bevegelsene til nordlyset og reinsdyra på en helt annen måte enn i timelapse. Det er artig å teste ny teknologi, sier Albrigtsen.

Uforutsigbarheten trigger

På nettet florerer det nå av nordlysbilder og -videoer. Og turistene strømmer til Nord-Norge for å oppleve fenomenet.

Men hva er det som får oss til å stå ute i sprengkulda å vente på at himmelen skal lyse opp i grønt? Og får turister til nekter å gå om bord i fly fordi de vil nyte et siste glimt av nordlyset?

I Visit Tromsø tror reiselivssjef Trond Øverås at mange lar seg fascinere av nordlysets uforutsigbarhet.

Reiselivssjef Trond Øverås Foto: Elise Holdal / NRK

– Nordlyset er en av flere myteomspunne og uforutsigbare attraksjoner her i nord, sier Øverås til NRK.

Sammen med hvalsafari og mange andre opplevelsesaktiviteter trekker nordlyset stadig flere turister fra hele verde

Ifølge Visit Tromsø la over tretti prosent flere turister juleferien til Tromsø-regionen i år enn i fjor. Også omsetning av aktiviteter og opplevelser har økt like mye.

– Nordlyset kommer når det kommer, og det samme gjelder hvalen. Hadde det vært en selvfølgelighet å få se nordlys og hval ville det nok ikke vært like fascinerende for turistene, sier Øverås til NRK.